Sinurat ni Salvador A. Espejo
(Tuloyna)
DIAK ninamnama a babbaro ken babbalasangen dagiti sangapulo ket innem nga adalak. Adda payen dagiti nataytayag ngem siak. Nabun-as ti panagbagbagi dagiti lallaki gapu iti pannakaipakoda iti kataltalonan. Natayengteng a kayumanggi ti kudil dagiti babbai gapu iti pannakatennebda iti kainaran. Ngem saanen a kabaelan nga ilinged ti daan ken simple a badoda a naan-anaydan a babbalasang, kayariganda dagiti atap a sabong iti bakras dagiti bantay a nagukraden ken mangrugin nga agayamuom. No makawesan ken mapilkatanda uray sangkaballing laeng a pulbos ken make-up ti rupada, adun ti atiwenda a kolehiala iti baba.
Adda pay adalak a babai nga agtawenen iti duapulo ket tallo. Adda met sumaggatlo nga ub-ubing nga apagsagpat iti maikaduapulo a tawenda. Agtawenakon iti duapulo ket innem idi damok ti mapan mangisuro iti Namitpit.
Ditoy ti nakapaliiwak ti dakkel a tarigagay dagiti ubbingko (agtutubo) a makaturpos uray iti elementaria laeng. Kinapudnona, nasurok a kagudua kadakuada ti aggapu iti purok a Bucnit, aganay a lima a kilometro ti kaadayona iti Namitpit. Iti Lunes, nasurok a dua oras a pagnaen dagiti estudiantek manipud iti Bucnit agingga iti Namitpit, awitdan ti abastoda iti makalawas a bagas, kamote, daing ken dadduma pay. Aggianda iti balay dagiti kabagianda bayat ti panagbasada. Aggawidda iti malem ti Biernes.
Natakuatak a dakkel a problema ti aramatenda iti pagadalan, kas iti libro, notebook, lapis, papel ken dadduma pay. Ngarud, iti naminsan nga isasalogko, gimmatangak kadagitoy ket dagitoy ti insukatko iti bagas, masilawanda a lames, wenno masigayanda a billit.
Saannak a maaw-awanan idi iti karne ti billit-pagay agsipud ta naburnok ti masigayanda iti kataltalonan. No ar-arigen, limapulo agingga iti sangagasut a billit-pagay a nadutdotanen ti linawas nga imaro dagiti adalak.
Ipritok dagitoy agingga iti nasarangsang ket no mapettakan iti kamatis a nalaokan iti lasona, mamuttitakon iti bussogko.
Nalames pay idi dagiti dan-aw ken waig iti Namitpit. Mamindua wenno mamitlo iti makalawas nga adda umayda isukat a lames. Ipritok met dagitoy wenno isigangko iti barukbos ti salamagi wenno lingtaek iti suka. Umdas no kuan a sidak iti makalawas.
Kasta met nga iti tiempo ti panagani, umayda isukat ti nabulnosda nga irik iti daing, tinapa, aramang a naibilag ken dadduma pay.
Kadagidi a panawen, simple ti biagko a kas maestro. Ngem iti baet ti kinasimplena, adda pannakapnek a mariknak agsipud ta iti babaen ti nanumo a kabaelak, adda maitulongko kadagiti adalak ken kadagiti lumugar. Nasayaat ti langenlangenmi kadagiti adalak iti pagadalan. Ibilangdak, saan a kas pannakaamada iti uneg ti pagadalan no di maysa a kabsat a madadaan a pagpatulonganda iti problemada iti panagadalda ken… uray pay iti ayat.
Kinapudnona, no madama ti klase, mapaisemak no dadduma no masiputak ti panangparimrim ti maysa nga adalak a lalaki iti kaabayna a kaklaseanna. Dagusen met daytoy ti mangibaw-ing iti matana ngem saan a nailinged kaniak ti kinaraniag ti matana. Masapa la ketdi dagitoy nga agassawa, nakunkunak iti nakemko. Banag a pimmudno. Kalpasan ti graduation programmi a naangay iti rabii, tallo paris nga adalak ti nagtaray.
Idi aggawidak nga agbakasion iti dayta a kalgaw, nakaragragsakda a nangawis kaniak a dumar-ay iti kasarda.
Bayat ti panagdaliasat ti luganko nga aggawid, diak nasarkedan ti isasangbay ni liday. Immapay ketdi iti nakemko: iti dayta nga itatadogda iti naestaduan a kasasaad nga elementaria laeng ti naturposda nga adal, anianto ti masakbayan a buklenda para kadagiti maipasngay nga annakda?
Diak ammo ngem ad-adda nga asi ti nariknak para kadakuada agsipud ta masirmatak a maipadadanto laeng kadagiti nagannak kadakuada a nailumlom iti kapitakan ti kinapanglaw a posible a dida pakaalut-otan!#
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn